Met geweld - die mag van die vuis | Maroela Media
Skermgreep uit die YouTube-video.
Hierdie week het die onwelkome terugkeer van liggaamlike geweldpleging ná die Nasionale Vergadering plaasgevind, met Nazier Paulsen (EFF-LP) en Andries Tlouamma (Agang-LP) wat albei tydelik uit die liggaam geskors is, nadat hulle gister tydens presidensiële vraetyd in ’n vuisgeveg betrokke geraak het.
Dit is ongelukkig nie die eerste keer dat ’n vuisgeveg tussen Suid-Afrikaanse parlementslede uitbreek nie. Die eerste keer was in September 1998 toe ’n LP van die ANC, Johnny de Lange, kort ná die verdaging van ’n debat vir dr. Manie Schoeman van die Nasionale Party toegetakel het. Vreemd genoeg het De Lange (wat uiteindelik adjunkminister van justisie sou word en tans getroud is met die adjunkminister van binnelandse sake, Fatima Chohan) en Schoeman later as partygenote in die Nasionale Vergadering gedien nadat Schoeman by die ANC aangesluit het.
Sulke gebeure opper die vraag of ons wetgewers en volksverteenwoordigers die waardes van ons samelewing – en onsself – reflekteer. Eenvoudig gestel: Wanneer is liggaamlike geweld en vuisslanery ’n aanvaarbare manier om meningsverskille te besleg?
Vir baie Suid-Afrikaners bly die mag van die vuis ’n aanvaarbare oplossing. Mens sien dit selfs in die vermaakwaarde wat so ’n parlementêre vuisgeveg vir baie Suid-Afrikaners inhou. Heimlik geniet hulle dit.
Dit is dalk nodig dat diesulkes selfondersoek doen. Hoeveel van die geweldsmisdaad en -kultuur in ons land (insluitend huishoudelike en ander geslagsgeweld) is te wyte daaraan dat ons nie van kleins af geleer word dat geweld ’n onaanvaarbare manier is om geskille te besleg nie?
Wat dit beteken, is dat die ou waarheid steeds steek hou: As jy ’n vinger wys na ’n ander, wys drie vingers altyd terug na jou. Laat elkeen wat die vinger wys na ’n ander oor gewelddadige gedrag, hom/haarself afvra: Wat doen ek persoonlik om geweld as oplossing pro-aktief te verwerp?
Die beste begin is in ons huise en in ons handel en wandel; om voor ons eie deur te vee in belang van ons gemeenskap, maar ook uiteindelik in belang van ons eie verbeterde sieleheil.
… wel, eintlik was daar al erger tonele… die aanval op Verwoerd bv. Dalk net moet die agbare lede goed deurgesoek word… selfs vir ketties… mens weet nooit… en het drag en gedrag tog iets in gemeen en speel kleure ook ‘n rol of is dit bedrieglik? Ultravioletstrale kan bv ook ingespan word om verborge woede te identifiseer. Almal kan natuurlik in boeie geslaan word vir erge sittings… aan beide arms en bene en bokserhelms verpligtend gemaak word vir kopstammery. Kalmeermiddels voor elke sitting kan ook per lepel doseer word met kasterolie vir diegene wat teestribbel.,. Is die kleedkamers naby… Lees meer »
As grootmense hulle nie kan gedra nie wat verwag julle van die kinders??????
Daar is in enige geweldadige optrede altyd ‘n kwaadstoker. Gaan kyk maar self wie dit in die geval was met sy verkleinerende, minagtende opmerkings teenoor DA Steenhuisen, waarna die die EFF toe ook op die wa spring. ‘n Ware leier sou onmiddelik self die EFF tereg gewys het oor hul ongevraagde opmerking dat wittes nie in die parlement mag praat nie en die situasie probeer ontlont. Gevaarlike man, baie baie gevaarlik.
Ons beweeg al nader aan `n volskaalse militante veldtog deur die EFF. Witmense gaan baie binnekort twee keuses in die gesig staar: emigrasie of geweld. Met Malema wat sulke goed in die Parlement kwyt raak en openlik haat verkondig – ongeag hoe hy dit inkleur – sien ek geen toekoms vir `n witmens in die land nie. Onthou: dit is die radikale minderheid wat die massas doodmaak. As jy dink die EFF verteenwoordig net 7% van die SA bevolking is jy reg maar hulle is radikaal.
Ek wonder hoe dit voel om sooooo eenvoudig te wees? Respek vir niks en niemand. Ek is seker na jare se nuttelose gevegte haal jou onbekwaamheid jou tog in?